
	ΠΑΝΕΛΛΗΝΙΑ ΟΜΟΣΠΟΝΔΙΑ ΑΠΟΣΤΡΑΤΩΝ ΣΤΡΑΤΙΩΤΙΚΩΝ 
(Π.ΟΜ.Α.Σ.)
Αναγνωρισμένο σωματείο με την υπ΄ αριθ. 11/2023 Διάταξη του Ειρηνοδικείου Καλλιθέας, 


καταχωρημένο στα βιβλία σωματείων του Πρωτοδικείου Αθηνών με αριθμό μητρώου 883
email: info@pomas.gr          website: www.pomas.gr



ΔΕΛΤΙΟ ΤΥΠΟΥ
Συνεχίζονται τα προβλήματα στην υγειονομική περίθαλψη των αποστράτων και των μελών των οικογενειών μας στα στρατιωτικά νοσοκομεία.
Παρά τις πρόσφατες διαβεβαιώσεις του υφυπουργού Εθνικής Άμυνας ότι τίποτα δεν αλλάζει για εμάς στα στρατιωτικά νοσοκομεία, φαίνεται ότι η (κυβερνητική) «ευχέρεια» υπερισχύει των διαβεβαιώσεων και μας κλείνει την πρόσβαση στα στρατιωτικά νοσοκομεία, ακόμα και σε έκτακτα – επείγοντα περιστατικά.
Σύμφωνα με καταγγελίες που έφτασαν στην Ομοσπονδία μας, στρατιωτικό νοσοκομείο των Αθηνών δεν επέτρεψε την είσοδο σε μητέρα απόστρατου αξιωματικού που διακομίστηκε αρχές προς μέσα Ιούνη με ασθενοφόρο του Εθνικού Κέντρου Άμεσης Βοήθειας (ΕΚΑΒ), με τη συνοδεία του ίδιου του απόστρατου συναδέλφου μας. Η ασθενής ήταν και χήρα απόστρατου αξιωματικού. Μετά την άρνηση του στρατιωτικού νοσοκομείου, η γυναίκα μεταφέρθηκε στο «ΣΙΣΜΑΝΟΓΛΕΙΟ» όπου άφησε την τελευταία της πνοή. Οργισμένος ο απόστρατος συνάδελφος, μετέφερε την πληροφορία που μπόρεσε να μάθει ότι εάν το ασθενοφόρο ήταν ιδιωτικό (με πληρωμή) το στρατιωτικό νοσοκομείο θα άνοιγε την πόρτα του.
Σε μια άλλη περίπτωση, στρατιωτικό νοσοκομείο αρνήθηκε τη μεταφορά της μητέρας άλλου απόστρατου συναδέλφου μας, που ήδη βρισκόταν με οξυγόνο και ορό σε ασθενοφόρο του ΕΚΑΒ.
Τα περιστατικά ΑΠΑΡΑΔΕΚΤΗΣ ΑΝΤΙΜΕΤΩΠΙΣΗΣ ΑΠΟΣΤΡΑΤΩΝ μαζεύονται πολλά και πολλαπλασιάζονται. Δεν επαναπαυόμαστε. Διεκδικούμε την άμεση και δωρεάν υγειονομική μας περίθαλψη σε όλα τα στρατιωτικά νοσοκομεία. Ας αφήσει η κυβέρνηση τα «ναι μεν αλλά» και να προχωρήσει αύριο κιόλας στις αναγκαίες προσλήψεις ιατρονοσηλευτικού και βοηθητικού προσωπικού και στην αγορά όλου του σύγχρονου εξοπλισμού τους, ώστε τα στρατιωτικά νοσοκομεία να παρέχουν τις υπηρεσίες τους δωρεάν σε όλους τους αποστράτους και τις οικογένειές τους.  
Καλούμε κάθε σύλλογο αποστράτων, να πάρει θέση για την κυβερνητική στάση απέναντι στους συναδέλφους. Να καταδικάσει την πολιτική της κυβέρνησης για της υποστελέχωση και εμπορευματοποίηση της παροχής υγείας από τα στρατιωτικά νοσοκομεία. 
Καλούμε τους συναδέλφους να προβληματιστούν για το θέμα αυτό και να βγάλουν συμπεράσματα από τη στάση των Ενώσεων αποστράτων που ανήκουν στο υπουργείο Εθνικής Άμυνας, ως νομικά πρόσωπα δημοσίου δικαίου (ΝΠΔΔ)!
Καλλιθέα, 30 Ιούνη 2026
Για το Διοικητικό Συμβούλιο

